Președintele Traian Băsescu a declarat, vineri, că l-a felicitat pe premierul Victor Ponta de ziua lui de naștere și că i-a trimis un buchet de flori, iar întrebat ce flori i-a trimis, șeful statului a spus: "Ei, nu știu, întrebați-l. Crini".

De pe șantierul gazoductului Iași-Ungheni unde a pus la îndoială termenele asumate de Guvern pentru finalizarea conductei spre Republica Moldova, președintele Traian Băsescu a anunțat că l-a felicitat pe premierul Victor Ponta de ziua sa de naștere și că i-a trimis un buchet de flori. „Sigur că da, l-am felicitat încă de ieri (joi – n.r.). I-am trimis un buchet de flori și o felicitare”, a spus Băsescu.

Întrebat despre ce flori este vorba, Traian Băsescu a răspuns râzând: „Ei, nu știu, întrebați-l. Crini”.

Ironiei lui Băsescu, Executivul i-a răspus pe „surse guvernamentale”. Nu erau criini, ci trandafiri, a simțit Guvernul nevoia să clarifice printr-o precizare pentru Mediafax neasumată public. Mai exact, un coș cu 11 trandafiri albi, împreună cu un carton pe care era trecut numele președintelui alături de semnătură, dar fără urări de „La Mulți Ani”, spun sursele guvernamentale.

Mai mult, oficialii guvernamentali au menționat lunga listă de demnitari sau lideri de partid care l-au felicitat protocolar pe primul ministru. Printre nume se regăsesc președintele PDL, Vasile Blaga, președintele UDMR, Kelemen Hunor, dar și Patriarhul Daniel. Lipsește însă cel al prețedintelui Senatului, Crin Antonescu.

Liderul PNL a spus la rândul său că nu-i va trimite flori lui Ponta. „Nu (trimit, n.r.). Am sunat, am vorbit. Eu ce aș putea să-i trimit? 41 de ce?”, a răspuns Antonescu, râzând, el precizând că l-a sunat pe premier pentru a-i ura „La mulți ani!”.

Cât despre opțiunea lui Traian Băsescu de a-i fi trimis lui Ponta crini de ziua sa, Antonescu a găsit o explicație „Frumos. Probabil ca să-i intre în voie, ca să se împace și cu domnul Băsescu”.

Întrebat pe de altă parte dacă sâmbătă se așteaptă să primească, prin contrast, trandafiri roșii, Antonescu răspuns invocând un epitaf: „Nu mă aștept, nu mă tem de nimic, nu sper nimic, sunt liber. Kazantzakis!”.

Victor Ponta împlinește astăzi 41 de ani.